####  ROMÂNIA

 **JUDEȚUL IAȘI**

**MUNICIPIUL PAȘCANI**

**CONSILIUL LOCAL**

# **P R O C E S V E R B A L**

**Încheiat, astazi 11 iunie 2018, în şedinţa extraordinară**

**a Consiliului Local al municipiului Paşcani, care are loc în sala de şedinţe a Primăriei municipiului Paşcani, judeţul Iaşi**

 Ora 10,10

 Doamna Jitaru Irina, secretarul municipiului Pascani deschide lucrările ședinței extraordinare din 11 iunie 2018, arătând că este legal constituită, din 19 consilieri în funcție, sunt prezenți 16. La ședință participă primarul municipiului Pașcani - domnul Pantazi Dumitru, viceprimarul municipiului - doamna Nedelcu Gabriela, reprezentanți ai serviciilor din aparatul de specialitate al primarului, 1 cetățean, mass-media. Înainte de a începe, supune la vot următorul proces-verbal de ședință:

* Procesul-verbal al ședinței ordinare a Consiliului Local din 31 mai 2018. Cine este pentru? Abțineri? Împotrivă?

Pentru: 16

Abțineri: 0

 Împotrivă: 0

**Doamna Jitaru Irina**, secretarul municipiului Pascani dă cuvântul președintelui de ședință, domnul Ungureanu Vasilică-Cosmin.

**Domnul Ungureanu Vasilică-Cosmin,** presedinte de ședință, dă citire parțial Dispoziției nr. 1110/07.06.2018:

####  “ ROMÂNIA

 **JUDEŢUL IAŞI**

**MUNICIPIUL PAŞCANI**

 **P R I M A R**

**D I S P O Z I Ţ I A Nr. 1110**

**din data de: 07.06.2018**

**Primarul municipiului Paşcani, judeţul Iaşi;**

Având în vedere dispoziţiile art. 39, alin. (2) și (3) din Legea nr. 215/2001 privind administraţia publică locală, republicată, cu modificările și completările ulterioare;

În temeiul art. 68 alin. (1) şi ale art. 115 alin. (1) litera a) din Legea nr. 215/2001 privind administraţia locală, republicată, cu modificările și completările ulterioare;

**D I S P U N E:**

**Articol unic:** Se convoacă Consiliul Local al municipiului Paşcani, în **şedinţa extraordinară**, din data de **11.06.2018**, **ora 10.00**,**­­­­­­­­­­­­­** în sala de şedinţe a Consiliului Local al municipiului Pașcani, cu următoarea ordine de zi:**”**

#### Precizează că sunt 6 proiecte pe ordinea de zi, pe care le-au primite. Supune la vot ordinea de zi. Cine este pentru? Abțineri? Împotrivă?

 Pentru: 16

Abțineri: 0

 Împotrivă: 0

 Solicită trecerea la punctul nr. 1 de pe ordinea de zi.

**1. PROIECT DE HOTĂRÂRE privind aprobarea Acordului de Parteneriat între Unitatea Administrativ Teritorială Paşcani şi Inspectoratul Şcolar Judeţean Iaşi**

*Inițiatorul proiectului de hotărâre - Primarul municipiului Pașcani*

 **Domnul Ungureanu Vasilică-Cosmin,** presedinte de ședință, solicită discuții pe marginea proiectului de hotărâre.

Doamna Nedelcu Gabriela, viceprimarul municipiului Pașcani, precizează că este pentru prima oară când județul Iași e desemnat, în urma rezultatelor foarte bune obținute de elevii ieșeni la concursurile școlare, să organizeze Balcaniada de geografie. În această perioadă, cei 50 de elevi din mai multe țări împreună cu profesorii coordonatori vor poposi și în municipiu. Având în vedere programul, vin cu propunerea de a iniția acest proiect de parteneriat, să aloce o sumă din bugetul local în vederea organizării acestui eveniment în bune condiții.

#### Domnul Ungureanu Vasilică-Cosmin, presedinte de ședință, supune la vot proiectul de hotărâre. Cine este pentru? Abțineri? Împotrivă?

 Pentru: 16

Abțineri: 0

 Împotrivă: 0

 Solicită trecerea la punctul nr. 2 de pe ordinea de zi:

**2. PROIECT DE HOTĂRÂRE privind aprobarea Acordului de Parteneriat între Unitatea Administrativ Teritorială Paşcani şi Asociația Club Moto Chopper Academy Suceava**

*Inițiatorul proiectului de hotărâre - Primarul municipiului Pașcani*

**Domnul Ungureanu Vasilică-Cosmin,** presedinte de ședință, solicită discuții pe marginea proiectului de hotărâre.

Domnul Bodoașcă Mihai-Claudiu, consilier local, ar vrea să clarifice două aspecte. În primul rând, ar vrea să întrebe ce s-a întâmplat în condițiile în care au aprobat suplimentarea bugetului pentru concursul de karting. A înțeles că acest program era inclus în acel concurs. Întreabă dacă s-a schimbat ceva, dacă nu se mai face în cadrul acelui concurs de motocros. A doua problemă ce vrea să o supună atenției este oportunitate acestui proiect. Nu gustă asemenea gen de activități, dar asta nu înseamnă că nu e de acord cu ele pentru că sunt alți oameni cărora le place. Ceea ce reproșează administrației locale este că nu se apleacă cu aceeași atenție și aceeași deschidere față de elevii din Pașcani, care au rezultate foarte bune la concursurile naționale. Luna trecută au avut două școli care au calificat foarte mulți la faza națională a concursului Ștefan Procopiu. El știe de două, care au umblat după sponsorizări, școala I. Cantacuzino și liceul M. Costin. Pe viitor solicită să se vină și în sprijinul acestor copii din municipiul Pașcani, înainte de a-i ajuta pe cei de la Iași sau Suceava. Sunt părinți care nu au posibilități financiare să trimită copiii în tabere, copii care au niște rezultate extraordinare la niște concursuri naționale.

Domnișoara Ancuța Mirela, inspector în cadrul Compartimentului Sport, Cultură, Culte, precizează că prin amendament s-a aprobat suplimentarea bugetului cu 5.000 lei. Se ocupă de organizare. Acel eveniment e în cadrul concursului. Pentru asociația respectivă trebuie făcut un acord de parteneriat. Activitatea se va face așa cum a aprobat Consiliul Local. Referitor la olimpici, școlile vor trimite tabele cu rezultatele, vor fi centralizate săptămâna aceasta. Va fi o festivitate de premiere la deschiderea manifestării Zilele Municipiului Pașcani.

Domnul Bodoașcă Mihai-Claudiu, consilier local, precizează că nu a fost înțeles. Vorbește de parteneriate în vederea participării elevilor la concursurile școlare naționale.

Domnișoara Ancuța Mirela, inspector în cadrul Compartimentului Sport, Cultură, Culte , precizează că aceste susțineri sunt prevăzute în bugetul de venituri și cheltuieli la nivelul școlilor.

Domnul Bodoașcă Mihai-Claudiu, consilier local, precizează că școlile spun că nu le ajung.

Doamna Nedelcu Gabriela, viceprimarul municipiului Pașcani, precizează că sunt bucuroși că la nivelul municipiului Pașcani sunt mulți copii cu rezultate deosebite la olimpiadele și concursurile școlare. Așa cum preciza și doamna Ancuța Mirela, au solicitat de la fiecare unitate școlară rezultatele obținute de copii în acest an școlar, pentru că au în vedere să-i premieze, așa cum fac în fiecare an cu șefii de promoție și cu cei cu rezultate deosebite la concursurile școlare. Din păcate, așa cum a spus și în ședința trecută, OG nr. 90 nu mai permite acordarea de premii în bani decât pentru copii cu rezultate la concursurile la nivel național și internațional. Concursul Ștefan Procopiu este un concurs interjudețean care se desfășoară la nivel național, este interdisciplinar și foarte mulți copii din municipiu s-au calificat la faza națională. Din câte știe, au fost 400 de elevi care au participat la această competiție. Se încearcă susținerea tuturor, dar în limita și în cadrul legal. Ca să revină la proiectul de hotărâre, oportunitatea e dată de cerința pieței. Se încearcă diversificarea tipurilor de activități pe care le organizează. Vrea să facă un amendament. Domnul Olariu a sunat-o și a rugat-o să supună atenției următoarul aspect: la acordul de parteneriat, capitolul 3 – Obligațiile părților, art. 3 lit. a) scrie în forma inițială: Să asigure participarea unui număr de 100 de persoane deținătoare de motociclete care să prezinte un spectacol pentru cetățenii municipiului Pașcani printr-o demonstație și paradă de motociclete. Nu s-a înțeles, dar vor fi 50 de persoane deținătoare de motociclete și ca participanți, pe total sunt 100.

La propunerea d-lui Olariu, propune următoarul amendament: la capitolul 3 – Obligațiile părților, art. 3 lit. a): Să asigure participarea unui număr de 100 de persoane dintre care 50 de persoane deținătoare de motociclete.

#### Domnul Ungureanu Vasilică-Cosmin, presedinte de ședință, supune la vot amendamentul d-nei viceprimar. Cine este pentru? Abțineri? Împotrivă?

 Pentru: 16

Abțineri: 0

 Împotrivă: 0

#### Amendamentul a trecut. Supune la vot proiectul cu tot cu amendament. Cine este pentru? Abțineri? Împotrivă?

 Pentru: 16

Abțineri: 0

 Împotrivă: 0

Proiectul a trecut. Se trece la punctul 3 de pe ordinea de zi:

**3. PROIECT DE HOTĂRÂRE privind rectificarea Bugetului local de venituri și cheltuieli al Municipiului Pașcani pe anul 2018**

*Inițiatorul proiectului de hotărâre - Primarul municipiului Pașcani*

**Domnul Ungureanu Vasilică-Cosmin,** presedinte de ședință, solicită discuții pe marginea proiectului de hotărâre.

Domnul Pintilie Marius-Nicolae, consilier local, ar dori să aducă aminte d-lui primar că la începutul primului mandat, în primele ședințe referitoare la organizarea acestor zile ale municipiului Pașcani s-a discutat despre un principiu conform căruia cât se încasează, atât se cheltuie. Au trecut anii și se pare că fiecare eveniment de acest gen costă. Nu se reușește să se încaseze suficient din chirii astfel încât să se susțină acest eveniment pe ansamblu. În anii din urmă, s-a început cu bugetări de 150-200 mii lei, s-au făcut suplimentări în fiecare an, în acest an sunt bugetați 300.000 lei și astăzi se face o solicitare pentru încă 67.000 lei. Ar dori să exprime punctul lor de vedere: nu sunt de acord cu această solicitare. Crede că ar trebui că cei care organizează acest eveniment să se încadreze în bugetul inițial, pe care îl consideră suficient pentru buna funcționare a acestui eveniment. Crede că s-au îndepărtat mult de acel principiu: cât se încasează, atât se cheltuie. De aceea, astăzi vor vota împotrivă.

Doamna Nedelcu Gabriela, viceprimarul municipiului Pașcani, precizează că vrea să reamintească d-lui Pintilie, pentru că discuția asta o au de foarte multă vreme în Consiliul Local. Zilele municipiului nu reprezintă o afacere și nu trebuie tratat acest eveniment în acest fel. Evenimentul e unul deosebit pentru comunitatea pășcăneană prin care se încearcă să se aducă bucurie și recunoștinșă celor care contribuie la bugetul local, oferindu-le printre altele și spectacole de calitate. Pașcani-ul e renumit în fiecare an pentru organizarea acestor zile în ceea ce privește calitatea artiștilor care evoluează pe scenă, dar și calitatea celorlalte activitătți care se desfășoară. Reamintește că la nivelul Consiliului Local s-a votat în fiecare an o comisie de organizare a Zilelor municipiului Pașcani. Din această comisie fac parte consilieri de la toate partidele politice, care sunt în componența consiliului local, funcționari din aparatul de specialitate al d-lui primar, de la jandarmerie, ISU. S-au întâlnit în comisie de mai multe ori, cel puțin în formula restrânsă, în vederea creionării unui program astfel încât să mulțumească participanții, să ofere un spectacol de calitate și să nu scadă standardul față de anii anteriori. Din ofertele care le primesc, s-a creionat un program astfel încât să se încadreze în bugetul inițial. Poate, datorită faptului că anul acesta e Centenarul, au observat o creștere a prețurilor față de anii anteriori. Și-ar fi dorit încadrarea în sumă, au făcut simulări de diverse formații și artiști, iar varianta la care au ajuns implică rectificarea bugetului. Nu au tratat aceste zile ca o afacere.

Domnul Ungureanu Vasilică-Cosmin, președinte de ședință, precizează că d-na vice s-a adresat tuturor, nu unei anumite persoane.

Domnul Rîznic Andrei-Marius, consilier local, ține să precizeze cumva pentru corectitudinea afirmațiilor d-nei viceprimar, că a făcut câteva propuneri, dar a înțeles că nu sunt disponibili acei artiști. A precizat și în comisie că i se pare foarte mare suma pentru acest an. Că acești artiști au fost disponibili nu poate contesta, pentru că nu s-a ocupat personal de acest lucru. Suma e foarte mare pentru ce poate orașul la momentul ăsta. A precizat acesta lucruri pentru corecta informare a colegilor consilieri.

**Doamna Nedelcu Gabriela,** viceprimarul municipiului Pașcani, menționează că vrea să mai o facă o precizare. Dacă tot s-au discutat diverse aspecte privitoare la selecția firmei care va organiza acest eveniment, conform legii achizițiilor publice, conform proceduriicare există la nivelul primăriei se va face achiziția în perioada imediat următoare, dacă se va vota bugetul. Pentru corectitudine, vor parcurge toți pașii astfel încât toate firmele care organizează astfel de evenimente să participe la licitație.

**Domnul Pintilie Marius-Nicolae**,consilier local, precizează că nu a spus că e o afacere. L-a citat pe dl. primar. Așa a afirmat domnia sa acum 6 ani de zile și recunoaște că a fost de acord cu el. Trebuie să existe aceste evenimente. Pentru acest an e suficientă suma bugetată inițial, cea de 300.000 lei. O suplimentare, din punctul său de vedere, nu-și are rostul.

**Domnul Pintilie Ciprian**, consilier local, precizează că la acest proiect de hotărâre mai au un amendament. Taxa specială de salubritate, încasările trimestrului 2, să fie înregistrată suma de 400.000 lei. La fel și pe cheltuieli aceeași sumă.

Domnul Ungureanu Vasilică-Cosmin, președinte de ședință, solicită lămuriri.

Domnul Pintilie Ciprian, consilier local, precizează că banii încasați la taxa de salubritate să fie trecuți atât la venituri, cât și pe cheltuieli, suma de 400.000 lei, trimestrul 2.

*Se vorbește concomitent.*

Domnul Pintilie Ciprian, consilier local, precizează că la capitolul 20.01.04.

*Se vorbește concomitent.*

Doamna Jitaru Irina, secretarul municipiului Pașcani, precizează că nu e cazul de niciun amendament. Nu s-a primit nicio anexă, nu s-a comunicat.

Domnul Pintilie Ciprian, consilier local, precizează că va fi pe ședința ordinară.

Doamna Nedelcu Gabriela, viceprimarul municipiului Pașcani, menționează că e vorba de banii care trebuie virați la Eco-salubritate ca să-i folosescă.

#### Domnul Ungureanu Vasilică-Cosmin, președinte de ședință, supune la vot proiectul așa cum este. Cine este pentru? Abțineri? Împotrivă?

 Pentru: 10

Abțineri: 0

 Împotrivă: 6

Proiectul a trecut. Se trece la punctul 4 de pe ordinea de zi:

**4. PROIECT DE HOTĂRÂRE privind aprobarea indicatorilor tehnico – economici pentru obiectivul de investiții: «Calitate în pregătirea și formarea profesională pentru dobândirea de competențe de învățare pe tot parcursul vieții, destinat învățământului profesional și tehnic», Colegiul Tehnic „Unirea”, strada Ceferiștilor, nr. 3, municipiul Pașcani, județul Iași**

*Inițiatorul proiectului de hotărâre - Primarul municipiului Pașcani*

**Domnul Ungureanu Vasilică-Cosmin,** presedinte de ședință, solicită discuții pe marginea proiectului de hotărâre.

Doamna Nedelcu Gabriela, viceprimarul municipiului Pașcani, menționează că în sală e prezent dl. profesor Antioh Adrian, membru în comisia care va implementa acest proiect. Este un proiect pe fonduri europene, Axa 10, prin care se încearcă la Colegiul CF Unirea să se facă tot ceea ce înseamnă renovări, modernizări ale clădirilor, dotări aferente atelierelor, dar și internatul și cantina. Dacă dorește, dl. profesor poate să facă mai multe precizări.

Domnul Antioh Adrian ține să mulțumească Primăriei Pașcani pentru tot efortul depus pentru acest proiect. Colegiul își propune să renoveze căminul, toată rețeaua de apă a școlii, dotări în cabinetele tehnice și economice ale școlii și centrala termică.

Domnul Pintilie Marius-Nicolae, consilier local, precizează că ar dori să transmită un mesaj: urează succes d-lui profesor și echipei de la liceul Unirea. Așteaptă cu nerăbdare să vadă că acolo că se schimbă lucrurile în bine. Știu care e starea rețelelor de utilități. Felicită pentru acest proiect și urează succes și celor din primărie care asigură suportul.

#### Domnul Ungureanu Vasilică-Cosmin, președinte de ședință, supune la vot proiectul așa cum este. Cine este pentru? Abțineri? Împotrivă?

 Pentru: 16

Abțineri: 0

 Împotrivă: 0

Proiectul a trecut. Se trece la punctul 5 de pe ordinea de zi:

**5. PROIECT DE HOTĂRÂRE privind** respingerea plângerii prealabile înregistrată la Consiliul Local al Municipiului Pașcani sub nr. 625/11.05.2018 întocmită de către doamna Pașcu Laura împotriva Hotărârii Consiliului Local al Municipiului Pașcani nr. 51 din 30.03.2018 privind modificarea Hotărârii Consiliului Local al Municipiului Pașcani nr. 200 din 21.12.2017 privind stabilirea salariilor pentru funcțiile și contractuale din cadrul aparatului de specialitate al Primarului Municipiului Pașcani

*Inițiatorul proiectului de hotărâre - Primarul municipiului Pașcani*

**Domnul Ungureanu Vasilică-Cosmin,** presedinte de ședință, solicită discuții pe marginea proiectului de hotărâre.

Domnul Bodoașcă Mihai-Claudiu, consilier local, precizează că din păcate preconizau asta încă de anul trecut, când s-a aprobat legea aia cu salarizarea unitară, și s-au aprobat salariile. Acum au parte în continuare de tot felul de procese, vin cereri respinse de la Finanțele Publice, acum vine și sindicatul. Ei nu au fost de acord. Îi lasă să gestioneze situația.

Domnul Ungureanu Vasilică-Cosmin, presedinte de ședință, solicită dacă sunt alte discuții.

Doamna Pașcu Laura, funcționar public, precizează că această procedură prealabilă era necesară ca să se adreseze instanței de judecată. Vrea să aducă la cunoștință câteva aspecte: a depus această cerere în atenția d-lui primar pe data de 11.05.2018, iar la Consiliul Local tot pe 11.05.2018. Ar fi trebuit să fie dicutată în ședința pe comisii sau în ședința din 31.05.2018. Dă citire articolului cu principiile din legea achizițiilor publice. A făcut o adresă la Ministerul Muncii și a primit un răspuns care zice că să sesizeze către Instituția Prefectului. Răspunsul e pe e-mail nesemnat. Pe parcursul de pe data de 11 și până când a fost transmis către consilieri, niște anexe de la plângerea ei prealabilă au dispărut.

Doamna Jitaru Irina, secretarul municipiului Pașcani, constată că în continuare sunt probleme cu salariile, așa cum de altfel sunt probleme și cu achizițiile. Din câte știe, nu au combustibil până la această oră. Este bine că în timpul programului se poate veni în ședința de consiliu pentru apărarea intereselor. Menționează că probabil plângerea își va urma calea legală. Și în celelalte procese cu salariații s-a câștigat. Se pare că legea a fost interpretată destul de bine. În ceea ce privește plângerea celor de la Sindprim, unde e și ea membru, crede că nu s-a respectat procedura legală. Nu s-a făcut o ședință și nu s-a cerut acordul tuturor membrilor de sindicat pentru a se iniția această acțiune, dar asta e mai puțin important. Acest act normativ la care se referă d-na Pașcu oricum nu mai poate fi revocat, el a intrat în circuitul civil. Urmează că dumneaei să-și facă treaba, dacă dorește să se ducă în instanță.

Doamna Pașcu Laura, funcționar public, precizează că este un atac.

Doamna Jitaru Irina, secretarul municipiului Pașcani, precizează că nu e nicun atac. Ea nu vine în timpul programului să-și rezolve problemele personale. Solicită d-nei Pașcu să ia o zi de concediu și să vină în ședință.

Doamna Pașcu Laura, funcționar public, precizează că achiziția de combustibil e pe SEAP, dar până acum ANAF nu a dat undă verde.

Doamna Jitaru Irina, secretarul municipiului Pașcani, precizează că s-au greșit codurile.

Doamna Pașcu Laura, funcționar public, precizează că atrage atenția în ceea ce privește modificarea și revocarea. Așa a spus prefectura, să se modifice sau să se revoce. A fost un tertip avocățesc. S-a pus 1,5 lei la un salariu pentru arhitectul șef, funcție vacantă.

Domnul Pantazi Dumitru, primarul municipiului Pașcani, o întreabă dacă a primit în ianuarie bani mai puțin ca în iulie 2018.

Doamna Pașcu Laura, funcționar public, precizează că a primit cu 9 lei mai mult, dar nu asta e problema.

Domnul Pantazi Dumitru, primarul municipiului Pașcani, o îndeamnă să citească legea să vadă că pârghiile rămân la nivelul consiliului local și al primarului în ceea ce privește evaluarea și distribuirea fondului de salarii. Obligația lor era de a păstra minimul și maximul, iar funcție de resursele financiare să stabilească coeficienții, ceea ce au și făcut. Se contestă decizia Consiliului Local și a UAT. În condițiile în care se luau mai puțini bani, vedea motivul, dar așa nu vede motivul pentru care a făcut plângerea.

 Doamna Pașcu Laura, funcționar public, precizează că cei care au votat atunci s-a pus 1,5 lei la arhitectul șef, 19 lei la…

Domnul Pantazi Dumitru, primarul municipiului Pașcani, o întreabă dacă asta e problema ei sau a Consiliului Local. Întreabă dacă d-na Pașcu critică Consiliul Local.

#### Domnul Ungureanu Vasilică-Cosmin, președinte de ședință, supune la vot proiectul. Cine este pentru? Abțineri? Împotrivă?

 Pentru: 10

Abțineri: 6

 Împotrivă: 0

Proiectul a trecut. Se trece la punctul 6 de pe ordinea de zi:

**6. PROIECT DE HOTĂRÂRE privind** respingerea plângerii prealabile înregistrată la Consiliul Local al Municipiului Pașcani sub nr. 629/14.05.2018 întocmită de către Sindicatul reprezentativ al funcționarilor publici și personalului contractual “SINDPRIM” Pașcani împotriva Hotărârii Consiliului Local al Municipiului Pașcani nr. 51 din 30.03.2018 privind modificarea Hotărârii Consiliului Local al Municipiului Pașcani nr. 200 din 21.12.2017 privind stabilirea salariilor pentru funcțiile și contractuale din cadrul aparatului de specialitate al Primarului Municipiului Pașcani

*Inițiatorul proiectului de hotărâre - Primarul municipiului Pașcani*

#### Domnul Ungureanu Vasilică-Cosmin, președinte de ședință, solicită discuții. Dacă nu sunt, supune la vot proiectul. Cine este pentru? Abțineri? Împotrivă?

 Pentru: 10

Abțineri: 6

 Împotrivă: 0

Domnul Ungureanu Vasilică-Cosmin, președinte de ședință, precizează că hotărârea a trecut și declară închisă ședința extraordinară.

Ședința extraordinară se încheie la ora 10,49.

**PREȘEDINTE DE ȘEDINȚĂ SECRETARUL MUNICIPIULUI**

 **Consilier UNGUREANU VASILICĂ-COSMIN cons. jr. JITARU IRINA**